Document ID: 32005R0642

ΚΑΝΟΝΙΣΜΌΣ (ΕΚ) αριθ. 642/2005 ΤΗΣ ΕΠΙΤΡΟΠΉΣ
της 27ης Απριλίου 2005
για την επιβολή απαιτήσεων δοκιμών και ενημέρωσης στους εισαγωγείς ή παραγωγούς ορισμένων ουσιών προτεραιότητας σύμφωνα με τον κανονισμό (ΕΟΚ) αριθ. 793/93 του Συμβουλίου για την αξιολόγηση και τον έλεγχο των κινδύνων από υπάρχουσες ουσίες
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 793/93 του Συμβουλίου, της 23ης Μαρτίου 1993, για την αξιολόγηση και τον έλεγχο των κινδύνων από υπάρχουσες ουσίες (1), και ιδίως το άρθρο 10 παράγραφος 2,
Εκτιμώντας τα ακόλουθα:
(1)
Οι εισηγητές που ορίζονται από τα κράτη μέλη σύμφωνα με το άρθρο 10 παράγραφος 1 του κανονισμού (ΕΟΚ) αριθ. 793/93 αξιολόγησαν τις πληροφορίες που υπέβαλαν οι παραγωγοί και εισαγωγείς εις ό,τι αφορά ορισμένες ουσίες προτεραιότητας. Μετά από συνεννόηση με τους εν λόγω παραγωγούς και εισαγωγείς, οι εισηγητές θεώρησαν αναγκαίο για τους σκοπούς της αξιολόγησης των κινδύνων, να ζητηθεί από τους εν λόγω παραγωγούς και εισαγωγείς να υποβάλουν περισσότερες πληροφορίες και να διενεργήσουν περαιτέρω δοκιμές.
(2)
Οι πληροφορίες που απαιτούνται για την αξιολόγηση των υπό εξέταση ουσιών δεν είναι διαθέσιμες από πρώην παραγωγούς ή εισαγωγείς. Οι παραγωγοί και εισαγωγείς διερεύνησαν, με αρνητικά αποτελέσματα, τη δυνατότητα υποκατάστασης ή περιορισμού των δοκιμών σε ζώα, με τη χρήση άλλων μεθόδων.
(3)
Ως εκ τούτου, είναι σκόπιμο να ζητηθεί από τους παραγωγούς και εισαγωγείς ουσιών προτεραιότητας η κατάθεση περαιτέρω πληροφοριών και η διενέργεια περαιτέρω δοκιμών εις ό,τι αφορά τις εν λόγω ουσίες. Για τη διενέργεια των εν λόγω δοκιμών, πρέπει να χρησιμοποιηθούν τα πρωτόκολλα που υπέβαλαν οι εισηγητές στην Επιτροπή.
(4)
Οι διατάξεις του παρόντος κανονισμού είναι σύμφωνες με τη γνώμη της επιτροπής που συνεστήθη δυνάμει του άρθρου 15 του κανονισμού (ΕΟΚ) αριθ. 793/93,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Οι παραγωγοί και εισαγωγείς των ουσιών που παρατίθενται στο παράρτημα, οι οποίοι υπέβαλαν πληροφορίες σύμφωνα με τις απαιτήσεις των άρθρων 3, 4, 7 και 9 του κανονισμού (ΕΟΚ) αριθ. 793/93, οφείλουν να παρέχουν τις πληροφορίες και να διενεργούν τις δοκιμές που ορίζονται στο παράρτημα και να αποστέλλουν τα αποτελέσματα στους σχετικούς εισηγητές.
Οι δοκιμές πρέπει να διενεργούνται σύμφωνα με τα πρωτόκολλα που ορίζουν οι εισηγητές.
Τα αποτελέσματα πρέπει να κατατίθενται εντός των χρονικών ορίων που ορίζονται στο παράρτημα.
Άρθρο 2
Ο παρών κανονισμός αρχίζει να ισχύει την εικοστή ημέρα που ακολουθεί την ημέρα της δημοσίευσης του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός στο σύνολό του και εφαρμόζεται απευθείας σε όλα τα κράτη μέλη.
Βρυξέλλες, 27 Απριλίου 2005.

Labels: 12
0
1
20